**BALATONSZEPEZD KÖZSÉG ÖNKORMÁNYZATA**

8252 Balatonszepezd, Árpád u. 27.

**Ügyiratszám:** BSZ/380-3/2024.

* 1. **J E G Y Z Ő K Ö N Y V**

**Készült:** Balatonszepezd Község Önkormányzata Képviselő-testülete **2024. március 19-én 8.00 órakor** megtartott **nyilvános** üléséről

**Az ülés helye:** Balatonszepezd, Községháza – földszinti tárgyaló

(8252 Balatonszepezd, Árpád u. 27.)

**Jelen vannak:** Bíró Imre polgármester

 Hegyiné Havasi Valéria alpolgármester

 dr. Temesvári Zsolt

 Varga József képviselők

**Igazoltan távol:** Inhof Tamás képviselő

**Tanácskozási joggal megjelent**:

 dr. Varga Viktória jegyző, jegyzőkönyvvezető

 dr. Kiss Balázs Tamás aljegyző

 Szántó Szilvia irodavezető

**Bíró Imre polgármester:** Köszönti a nyilvános ülésen megjelenteket. Megállapítja, hogy a képviselő-testület 4 fő jelenlétével határozatképes, az ülést megnyitja. Javasolja, hogy a mai nyilvános ülésen a meghívóban szereplő napirendi pontok kerüljenek megtárgyalásra.

**Napirend:**

**1)** **A közterületek elnevezésének, valamint az elnevezésük megváltoztatására irányuló kezdeményezés és a házszám-megállapítás szabályairól szóló önkormányzati rendelet módosítása**

*Előterjesztő: Bíró Imre polgármester*

**2) Döntéshozatal a „Balatonszepezd útfelújítások I.” című projektben a kivitelező kiválasztása tárgyú közbeszerzési eljárásban**

*Előterjesztő: Bíró Imre polgármester*

**3) Döntéshozatal a strandkarbantartás és takarítás tárgyában**

*Előterjesztő: Bíró Imre polgármester*

**4) Döntéshozatal a zöldterület karbantartás tárgyában**

*Előterjesztő: Bíró Imre polgármester*

**5) A Balatonszepezd belterület 687 hrsz-ú ingatlan (Árpád utca) telekalakítással vegyes értékesítése**

*Előterjesztő: Bíró Imre polgármester*

**NAPIREND TÁRGYALÁSA**

**1) A közterületek elnevezésének, valamint az elnevezésük megváltoztatására irányuló kezdeményezés és a házszám-megállapítás szabályairól szóló önkormányzati rendelet módosítása**

*Előterjesztő: Bíró Imre polgármester*

**Bíró Imre polgármester:** A 2023. október 6-i ülésén elfogadott rendelet finomítása történik meg a saroktelkek házszámozása esetében. Nem lesz egyszerű így sem, akár az utca is változhat és a kapcsolódó utcák számozása is változhat. A házszámozást egyszer kell jól rendbe rakni. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal**

**– egyhangúlag – az alábbi határozatot hozza:**

**3/2024. (III.20.) ÖNKORMÁNYZATI RENDELET**

Balatonszepezd Község Önkormányzata Képviselő-testülete a közterületek elnevezésének, valamint az elnevezésük megváltoztatására irányuló kezdeményezés és a házszám-megállapítás szabályairól szóló 16/2023. (X.9.) önkormányzati rendelet módosításáról szóló rendelet-tervezetet elfogadja és 3/2024. (III.20.) számon önkormányzati rendeletei közé iktatja.

**2) Döntéshozatal a „Balatonszepezd útfelújítások I.” című projektben a kivitelező kiválasztása tárgyú közbeszerzési eljárásban**

*Előterjesztő: Bíró Imre polgármester*

**Bíró Imre polgármester:** A 2024. február 1-i ülésen indították újra ezt a közbeszerzést. Beérkeztek az ajánlatok, ezeket értékelték és eredményt is tudnak hirdetni a részfeladatoknál, ahol több nyertes pályázó is van. A közbeszerzési törvény alapján név szerinti szavazás szükséges mind a négy javaslatnál, ezeket egyenként fogja szavazásra feltenni. Jegyző asszony mindegyiknél felolvassa a képviselők nevét. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester*

*az I. határozati javaslatot szavazásra teszi fel.*

**Balatonszepezd Község Önkormányzata Képviselő-testülete név szerinti szavazással 4 igen szavazattal – egyhangúlag – az alábbi határozatot hozza:**

**31/2024. (III.19.) Bsz. ÖNKORMÁNYZATI HATÁROZAT**

Balatonszepezd Község Önkormányzatának Képviselő-testülete a „Balatonszepezd útfelújítások I.” című projektben a kivitelező kiválasztása tárgyú közbeszerzési eljárásban az 1. részfeladat (Árpád utca Arany-Málna utca közötti szakasz) vonatkozásában érvényes és egyben nyertes ajánlattevőnek a **Veszprémi Útépítő Építőipari Korlátolt Felelősségű Társaságot** (8229 Csopak, Bencze László u. 13.) nevezi meg (összesített nettó ajánlati ár: 24.247.305 HUF).

Felhatalmazza a polgármestert a szerződés megkötésére és az egyéb szükséges intézkedések megtételére.

Határidő: moratórium lejárta után azonnal

Felelős: polgármester

*Kérdés, vélemény, javaslat, hozzászólás nem hangzik el, Bíró Imre polgármester*

*a II. határozati javaslatot szavazásra teszi fel.*

**Balatonszepezd Község Önkormányzata Képviselő-testülete név szerinti szavazással 4 igen szavazattal – egyhangúlag – az alábbi határozatot hozza:**

**32/2024. (III.19.) Bsz. ÖNKORMÁNYZATI HATÁROZAT**

Balatonszepezd Község Önkormányzatának Képviselő-testülete a „Balatonszepezd útfelújítások I.” című projektben a kivitelező kiválasztása tárgyú közbeszerzési eljárásban az *2. részfeladat* (Árpád utca Málna-Becsei utca közötti szakasz) vonatkozásában érvényes és egyben nyertes ajánlattevőnek a **DATI-SPED Fuvarozó és Szállítmányozó Korlátolt Felelősségű Társaságot** (8227 Felsőörs, Fenyves u. 37.) nevezi meg (összesített nettó ajánlati ár: 9.143.630 HUF).

Felhatalmazza a polgármestert a szerződés megkötésére és az egyéb szükséges intézkedések megtételére.

Határidő: moratórium lejárta után azonnal

Felelős: polgármester

*Kérdés, vélemény, javaslat, hozzászólás nem hangzik el, Bíró Imre polgármester*

*a III. határozati javaslatot szavazásra teszi fel.*

**Balatonszepezd Község Önkormányzata Képviselő-testülete név szerinti szavazással 4 igen szavazattal – egyhangúlag – az alábbi határozatot hozza:**

**33/2024. (III.19.) Bsz. ÖNKORMÁNYZATI HATÁROZAT**

Balatonszepezd Község Önkormányzatának Képviselő-testülete a „Balatonszepezd útfelújítások I.” című projektben a kivitelező kiválasztása tárgyú közbeszerzési eljárásban az *3. részfeladat* (Árpád utca (Csokonai-Őzike utca) szélesítés, bővítés) vonatkozásában érvényes és egyben nyertes ajánlattevőnek a **DATI-SPED Fuvarozó és Szállítmányozó Korlátolt Felelősségű Társaságot** (8227 Felsőörs, Fenyves u. 37.) nevezi meg (összesített nettó ajánlati ár: 6.939.200 HUF).

Felhatalmazza a polgármestert a szerződés megkötésére és az egyéb szükséges intézkedések megtételére.

Határidő: moratórium lejárta után azonnal

Felelős: polgármester

*Kérdés, vélemény, javaslat, hozzászólás nem hangzik el, Bíró Imre polgármester*

*a IV. határozati javaslatot szavazásra teszi fel.*

**Balatonszepezd Község Önkormányzata Képviselő-testülete név szerinti szavazással 4 igen szavazattal – egyhangúlag – az alábbi határozatot hozza:**

**34/2024. (III.19.) Bsz. ÖNKORMÁNYZATI HATÁROZAT**

Balatonszepezd Község Önkormányzatának Képviselő-testülete a „Balatonszepezd útfelújítások I.” című projektben a kivitelező kiválasztása tárgyú közbeszerzési eljárásban az el nem bírált ajánlattevőket a következők szerint állapítja meg:

*1. részfeladat: Árpád utca (Arany-Málna utca közötti szakasz)*

* Ajánlattevő neve: DATI-SPED Fuvarozó és Szállítmányozó Kft. (vezető ajánlattevő)

Székhelye: 8227 Felsőörs, Fenyves utca 37.

* Ajánlattevő neve: "PRACTICAL" Építőipari Kivitelező És Tanácsadó Kft. (vezető ajánlattevő)

Székhelye: 8200 Veszprém, Házgyári út 26.

*2. részfeladat: Árpád utca (Málna-Becsei utca közötti szakasz)*

* Ajánlattevő neve: Veszprémi Útépítő Építőipari Kft. (vezető ajánlattevő)

Székhelye: 8229 Csopak, Bencze László u. 13.

* Ajánlattevő neve: "PRACTICAL" Építőipari Kivitelező És Tanácsadó Kft. (vezető ajánlattevő)

Székhelye: 8200 Veszprém, Házgyári út 26.

*3. részfeladat: Árpád utca (Csokonai-Őzike) szélesítés, bővítés*

* Ajánlattevő neve: Veszprémi Útépítő Építőipari Kft. (vezető ajánlattevő)

Székhelye: 8229 Csopak, Bencze László u. 13.

* Ajánlattevő neve: "PRACTICAL" Építőipari Kivitelező És Tanácsadó Kft. (vezető ajánlattevő)

Székhelye: 8200 Veszprém, Házgyári út 26.

**3) Döntéshozatal a strandkarbantartás és takarítás tárgyában**

*Előterjesztő: Bíró Imre polgármester*

**Bíró Imre polgármester:** Beszerzési eljárást folytattak le a strandkarbantartásra. A legjobb ajánlatot Borda Tibor adta, aki korában is elvégezte a feladatot. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal**

**– egyhangúlag– az alábbi határozatot hozza:**

**35/2024. (III.19.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a strand karbantartás és takarítás tárgyában Borda Tibor „e.v.” bruttó 9.925.000 Ft összegű árajánlatát elfogadja.

A szükséges forrást a 2024. évi költségvetésről szóló önkormányzati rendelet terhére biztosítja.

Felhatalmazza a polgármestert a szerződés megkötésére és az egyéb szükséges intézkedések megtételére.

Határidő: azonnal

Felelős: polgármester

**4) Döntéshozatal a zöldterület karbantartás tárgyában**

*Előterjesztő: Bíró Imre polgármester*

**Bíró Imre polgármester:** Ez az összes bel- és külterületi zöldterületre vonatkozik. Itt is lefolytatták a beszerzés eljárást, a legjobb ajánlatot Tóth Dávid adta, 690.000 Ft/alkalom. Ez azt jelenti, hogy menetrend szerint kell teljesíteni, egy alkalommal a teljes menetrend megvalósítandó, ami évi 4-5 alkalmat jelent. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete** **4 igen szavazattal**

**– egyhangúlag – az alábbi határozatot hozza:**

**36/2024. (III.19.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a zöldterület karbantartás tárgyában Tóth Dávid „e.v.” bruttó 690.000 Ft / alkalom összegű árajánlatát elfogadja.

A szükséges forrást a 2024. évi költségvetésről szóló önkormányzati rendelet terhére biztosítja.

Felhatalmazza a polgármestert a szerződés megkötésére és az egyéb szükséges intézkedések megtételére.

Határidő: azonnal

Felelős: polgármester

**5) A Balatonszepezd belterület 687 hrsz-ú ingatlan (Árpád utca) telekalakítással vegyes értékesítése**

*Előterjesztő: Bíró Imre polgármester*

**Bíró Imre polgármester:** 3-4 évvel ezelőtt érkezett a kérelem, hogy a 694 hrsz-ú ingatlan előtti kis területet a szomszédos ingatlan tulajdonosai megvásárolnák, mivel az ajtó közvetlenül oda nyílik. Mivel nem volt az út kiszabályozva, a HÉSZ-t módosítani kellett. Ez a kérelem is beépítésre került, amelyet a testület jóváhagyott, és tavaly szeptemberben elfogadta a HÉSZ módosítást. A tulajdonosok megbíztak földmérőt, aki kimérte és értékbecslést készíttettek.

**Varga József képviselő:** Képviselőként számára ez vállalhatatlan, a maga részéről nem tudja megszavazni. Ez Balatonszepezd fő utcájának tradicionális szakasza, ami 200 éve alakult ki. ezt nem tudja képviselni.

**dr. Temesvári Zsolt képviselő:** Azt gondolja, hogy nekik képviselni kell a lakók érdekeit és gondolatait. Többen is megkeresték, értetlenül álltak ez előtt. Javasolja, hogy ne döntsenek ma véglegesen a kérdésben, meg kellene hallgatni a tiltakozók indokait is. Kevés az információ, nem tud dönteni.

**Bíró Imre polgármester:** Nem most jutottak ide, hanem több éves történet, korábban is beszéltek róla, ezért történt a kiszabályozás is.

**Szántó Szilvia irodavezető:** Területrendezés történt, 200 éve nem ott ment az út, hanem a másik oldalon.

**Varga József képviselő:** Mindkét oldalon.

**Szántó Szilvia irodavezető:** Ezért volt a magas feltöltés. Ez csendőrlak volt, ott ment előtte az út. Amikor a térkövezés a 90-es években elkészült, akkor minden ingatlanhoz tartozott egy védsáv. Az ingatlan nyaraló volt akkor, sajnos a tulajdonosok nem képviselték az érdekeiket a térkövezésnél. Két bejárat van, azt figyelmen kívül hagyták. Ott megszakad a járda, ezt szeretnék a házhoz csatolni. Az elképzelésük 2 évvel ezelőtt született meg. Nem érti mi tisztázatlan, a HÉSZ csomagba is bekerült, az állami főépítész jóváhagyta. Költségeik voltak, értetlenül áll az előtt, hogy ez nem ismert vagy hogy nem tisztázott ügy. Nem tudja elfogadni az indokokat.

**Varga József képviselő:** Ismeri az utca történetét, járt azon az úton. Ez tradicionális fő utca, ez a képe régóta, ezek üzletek voltak régen, azért nyílnak az utcára az ajtók. Ezt nem akarja felvállalni a lakosság előtt, nem szeretné, ha oda kerítés épülne, mert ha eladják, a tulajdonos lekerítheti. Nem a kérelmezők személyéről szól a döntése, de ezt nem tudja vállalni. Itt született, ezt a fő utcát így tudja elfogadni. Sok telefont kapott ő is. A HÉSZ-ből is javasolni fogja a törlést.

**Komárcsevics Szabolcs lakos:** Annakidején megkérdezte a képviselőket, előzetesen mindenki hozzájárult. Annak idején lehetett bolt a közterületen, akkor nem volt probléma, hogy boltot nyitnak, hatalmas épületeket építenek. Neki ezért lenne fontos, mert beállnak a háza elé az autók, ott parkolnak, veszekedések vannak. Volt ott bögrecsárda, lottózó, fornetti, ott álltak az autók. Nem érdekli, hogy megint ki mocskoskodik a facebookon.

**Varga József képviselő:** A használatért nem szóltak soha, van ott virágláda, hogy ne parkoljanak oda. A boltot is vissza kellett bontani, pont az utca miatt beljebb vitették. Tradicionális főutcáról van szó, Balatonszepezd képéről. Ő nemmel tud csak szavazni.

**Bíró Imre polgármester:** Kérdezi kinek van kérdése, észrevétele?

*További kérdés, vélemény, javaslat, hozzászólás nem hangzik el, Bíró Imre polgármester*

*az I. határozati javaslatot szavazásra teszi fel.*

**Balatonszepezd Község Önkormányzata Képviselő-testülete 2 igen és 2 nem szavazattal**

**a határozati javaslatot nem fogadta el.**

*További kérdés, vélemény, javaslat, hozzászólás nem hangzik el, Bíró Imre polgármester*

*a II. határozati javaslatot szavazásra teszi fel.*

**Balatonszepezd Község Önkormányzata Képviselő-testülete 2 igen és 2 nem szavazattal**

**a határozati javaslatot nem fogadta el.**

*További kérdés, vélemény, javaslat, hozzászólás nem hangzik el, Bíró Imre polgármester*

*a III. határozati javaslatot szavazásra teszi fel.*

**Balatonszepezd Község Önkormányzata Képviselő-testülete 2 igen és 2 nem szavazattal**

**a határozati javaslatot nem fogadta el.**

**dr. Temesvári Zsolt képviselő:** Nem a kérvény ellen szavazott, hanem az utcakép és a szomszédok mellett.

**Varga József képviselő:** Figyelmetlen volt, amikor a HÉSZ-módosítás volt. Többen is jöhetnének, akiknek az ablaka, szobája a közterületre nyílik, ő nekik is módosítani kellene a HÉSZ-t és nekik is el kell adni a fő utcát? Nincs gondja azzal, hogy használják, tegyenek oda virágot, de az eladást nem tudja vállalni. Aki tulajdonba kerül, akár később is, kőkerítést is építhet oda.

**dr. Temesvári Zsolt képviselő:** Hiába fogadták el a HÉSZ-t, a dolog most került nyilvánosságra, most értesültek róla. Meg kell hallgatni mindenkit. Ő is tart a kerítéstől, ami teljesen megváltoztatná az utcaképet.

Több napirendi pont nem lévén Bíró Imre polgármester megköszöni a nyilvános ülésen való részvételt, és azt **8.33** órakor bezárja.

K. m. f.

 **Bíró Imre dr. Varga Viktória**

 polgármester jegyző